**Gibraltarpedia** on Gibraltarin ja sen lähialueiden rakennusten, henkilöiden, eläinten ja kasvien kattamiseen Wikipediassa tähtäävä projekti, joka aloitettiin heinäkuussa 2012. Projekti pohjautuu aiemmin toteutettuun saman tyyliseen projektiin Monmouthpedia, jossa katettiin walesilaiseen Monmouthin kaupunkiin liittyneitä artikkeleita. Projekti herätti kiinnostusta, mutta myös kritiikkiä mediassa. Kritiikki kohdistui Wikimedia UK:n eli Yhdistyneen kuningaskunnan Wikimedian entisen hallituksen jäsenen vastaanottamiin palkkioihin projektiin liittyen.

Projekti
--------

Gibraltarpedian lehdistötilaisuus.
Gibraltarpedian tarkoituksena on kattaa Gibraltariin ja sen lähialueisiin Espanjassa ja Marokossa liittyviä aiheita Wikipediassa. Projektia tekemässä on vapaaehtoisten lisäksi Gibraltarin hallinto, Gibraltarin museo ja turismilautakunta. Alkuperäisen idean projektista sai Tyson Lee Holmes, joka kuultuaan Monmouthpediasta uskoi samanlaisen projektin olevan hyödyllinen Gibraltarille. Hän otti yhteyttä Gibraltarin museon Stewart Finlaysoniin, joka puolestaan otti edelleen yhteyttä Wikimedian Yhdistyneen kuningaskunnan osastoon. Monmouthpedian alullepanijat kutsuttiin Gibraltarille keskustelemaan projektista. Gibraltarilla projekti nähtiin keinona tukea alueen turismia ja Gibraltarin turismista vastaava ministeri Neil Costa järjesti muun muassa kiertoja historiallisissa kohteissa Wikipediasta kutsutuille henkilöille. Gibraltar solmi myös sopimuksen konsultaatiosta Wikimedian jäsen Roger Bamkinin kanssa konsultaatiosta QR-koodien käytöstä ja projektiin osallistuvien neuvonnasta. QR-koodeja on tarkoitus laittaa esille Gibraltarilla, jolloin älypuhelinten käyttäjät voivat paikanpäällä lukea koodin ja päästä paikkaa tai asiaa koskevaan Wikipedia-artikkeliin omalla kielellään.

Gibraltarpedian projektiin osallistuvat Wikipedian käyttäjät saavat pisteitä uusista artikkeleista, hyviksi tai suositelluiksi arvioiduista artikkeleista ja kuvien lisäämisestä Wikipedia Commonsiin. Pisteitä saa myös "Tiesitkö että..." listalle päässeistä artikkeleista. Projekti jakaa palkintoja käyttäjien keräämien pisteiden perusteella. Pääpalkinto on matka Gibraltarille, jonka lisäksi jaetaan useita pienempiä palkintoja. BBC:n artikkelin mukaan projektiin osallistuvat tuottivat noin 20 uutta artikkelia päivittäin useilla eri kielillä.

Vastaanotto
-----------

Roger Bamkin.
Projekti herätti kritiikkiä ensin Wikipedian yhteisön sisällä ja sitten myös mediassa kun Bamkinia syytettiin "Tiesitkö, että..." toiminnon väärinkäytöstä asiakkaidensa hyväksi. Fox Newsin mukaan Gibraltar oli saanut toiminnan seurauksena satoja miljoonia artikkelien lukukertoja. Asiaa käsiteltiin myöhemmin myös muun muassa Forbesissa, Le Mondessa, The Daily Telegraphissa ja Helsingin Sanomissa. Jimmy Wales otti kantaa asiaan sanomalla, että Wikipedian virallisissa toimissa toimivan henkilön on vastuutonta ottaa asiakkailta rahaa paremman näkyvyyden saamiseksi Wikipediassa. Bamkin itse kiisti muokanneensa Wikipediaa maksua vastaan. Hän kuitenkin erosi tehtävistään Wikimediassa syyskuussa 2012. Myös Gibraltar kiisti maksaneensa Bamkinille Gibraltarin näkyvyyden kohottamisesta Wikipediassa.

Lähteet
-------

1. ↑  GibraltarpediA *en.wikipedia.org*. Viitattu 12.10.2012. (englanniksi)
2. ↑  Gibraltarpedia Ministry of Tourism.  Arkistoitu 5.10.2018. Viitattu 12.10.2012. (englanniksi)
3. ↑  James McCarthy: Monmouthpedia idea goes global as creator looks to Gibraltar for next Wiki town *Western Mail*. Viitattu 12.10.2012.
4. 1 2  Brian Reyes: Govt rejects 'wiki-nobble' claim *Gibraltar Chronicle*.  Arkistoitu 25.4.2020. Viitattu 12.10.2012. (englanniksi)
5. 1 2  Katia Moskvitch: Gibraltar targets tourists with Wikipedia QR codes *BBC News*. Viitattu 12.10.2012. (englanniksi)
6. ↑  The Gibraltar Multilingual Challenge *en.wikipedia.org*. Viitattu 12.10.2012. (englanniksi)
7. ↑  "Gibraltar Challenge": Barnstars and Prizes *en.wikipedia.org*. Viitattu 12.10.2012. (englanniksi)
8. 1 2  Jimmy Wales 'disgusted' as trustee accused of editing for profit FoxNews.com. Viitattu 12.10.2012. (englanniksi)
9. ↑  Eric Goldman: Wikipedia's "Pay-for-Play" Scandal Highlights Wikipedia's Vulnerabilities *Forbes*. Viitattu 12.10.2012. (englanniksi)
10. ↑  Deux membres de Wikipédia accusés de conflit d'intérêts *Le Monde*. Viitattu 12.10.2012. (ranskaksi)
11. ↑  Christopher Williams: Wikipedia charity faces investigation over trustee 'conflict of interest' *The Telegraph*. Viitattu 12.10.2012. (englanniksi)
12. ↑  Kirjoittajat ottaneet maksua Wikipedia-artikkeleistaan *Helsingin Sanomat*. Viitattu 12.10.2012. (englanniksi)
13. ↑  Board update *Wikimedia UK Blog*. Viitattu 12.10.2012. (englanniksi)

Aiheesta muualla
----------------

* Kuvia tai muita tiedostoja aiheesta **Gibraltarpedia** Wikimedia Commonsissa